Il-Konferenza ta' Brussell dwar l-Afganistan, 'Sħubija għall-Prosperità u l-Paċi', tal-4-5 ta' Ottubru 2016 ser iseħħ f'mument kritiku. Hija ser tipprovdi opportunità importanti lill-Gvern Afgan ta' Unità Nazzjonali ("il-Gvern Afgan") biex jikkonferma mill-ġdid l-impenji tiegħu lejn ir-riformi u l-progress kontinwi permezz tal-aġenda tal-Ħolqien tal-Awtonomija Afgana u biex il-komunità internazzjonali tkun tista' tieħu rendikont tal-progress miksub matul l-aħħar snin. Is-Summit tan-NATO f'Varsavja u l-Konferenza ta' Brussell flimkien ser jippermettu lill-komunità internazzjonali, abbażi tal-impenji reċiproċi msaħħa mal-Gvern Afgan, biex turi appoġġ politiku u finanzjarju sostnut għall-paċi , il-bini tal-istat, u l-iżvilupp Afgani. Il-Kunsill ifakkar fir-responsabbiltà kollettiva tal-Gvern Afgan biex juri impenn ċar għal riformi politiċi u ekonomiċi, inkluż il-qafas elettorali u l-istituzzjonijiet tiegħu. Passi ċari u konkreti lejn ir-riforma elettorali ser jgħinu biex tissaħħaħ il-fiduċja pubblika fil-proċess demokratiku, b'mod partikulari minħabba l-elezzjonijiet li ġejjin. Il-Kunsill huwa mħasseb bis-sitwazzjoni umanitarja li qed tmur għall-agħar, kif enfasizzat mill-UNAMA, u jfakkar ukoll fl-importanza li jiġi rrispettat id-dritt umanitarju internazzjonali. Huwa jappoġġa l-isforzi kollha biex jiġi ffaċilitat proċess ta' paċi li jappartjeni għall-Afgani u jitmexxa mill-Afgani kif ukoll li jippromwovi r-rikonċiljazzjoni fil-livell nazzjonali u reġjonali. L-UE tibqa' impenjata li tappoġġa l-pulizija ċivili fl-Afganistan wara li titlesta l-missjoni tal-EUPOL fl-2016. Il-progress miksub mill-Afganistan fir-rispett, il-protezzjoni u l-promozzjoni tad-drittijiet tal-bniedem, u b'mod partikolari d-drittijiet tan-nisa u tat-tfal, għandu jiġi kkonsolidat u mtejjeb u integrat aktar fl-attivitajiet kollha tal-gvern. Huwa f'idejn il-Gvern Afgan, bl-appoġġ kontinwu ta' sħab internazzjonali u reġjonali, li jinżamm il-momentum għar-riforma, biex isir progress lejn l-Awtonomija u l-paċi Afgani. Il-Kunsill jissottolinja l-ħtieġa li l-poplu Afgan, speċjalment iż-żgħażagħ, ikun jista' jara futur vijabbli fl-Afganistan. F'dan ir-rigward, il-kapaċità tal-istituzzjonijiet tal-Afganistan biex jindirizzaw il-ħtiġijiet bażiċi tal-popolazzjoni u jnaqqsu l-faqar ser tkun fattur determinanti. Dan ser jitlob lill-Gvern Afgan biex jippromwovi żvilupp ekonomiku, soċjali u ambjentali sostenibbli, inkluż il-ħolqien ta' impjiegi għan-nisa u l-irġiel, filwaqt li jkompli jtejjeb il-governanza, il-ġlieda kontra l-produzzjoni u t-traffikar tad-droga, kif ukoll il-bini ta' sostenibbiltà fiskali. Il-korruzzjoni b'mod partikolari hija sfida kruċjali għall-iżvilupp fl-Afganistan, u l-adozzjoni u l-implimentazzjoni ta' miżuri effettivi kontra l-korruzzjoni huma ta' importanza kbira. Ambjent politiku u ekonomiku stabbli jgħin biex isaħħaħ l-istituzzjonijiet demokratiċi naxxenti tal-Afganistan u l-istabbiliment ta' qafas affidabbli tal-istat tad-dritt b'salvagwardji għar-rispett, il-protezzjoni u l-promozzjoni tad-drittijiet tal-bniedem, u b'mod partikolari d-drittijiet tan-nisa u t-tfal. Ser ikunu meħtieġa wkoll sforzi kooperattivi sostanzjali, biex jiġu indirizzati movimenti kbar tal-popolazzjoni u l-kwistjoni tal-migrazzjoni irregolari. Dawn jirrappreżentaw xkiel serju għall-iżvilupp tas-soċjetà u l-ekonomija Afgana, kif ukoll sfida urġenti għar-reġjun, l-Istati ta' tranżitu, u l-UE. Il-Kunsill jinkoraġġixxi ferm aktar sforzi mill-Gvern Afgan biex jipprovdi ambjent favorevoli li jista' joffri opportunitajiet liċ-ċittadini Afgani fil-pajjiż stess. Il-Kunsill jappella għall-isforzi tal-Gvern Afgan, tar-Rappreżentant Għoli u tal-Kummissjoni Ewropea sabiex jiżviluppaw qafas ta' kooperazzjoni permezz ta' Djalogu ta' Livell Għoli dwar il-Migrazzjoni skedat għal Ġunju u Ottubru 2016, f'kooperazzjoni mal-Istati Membri. F'dan il-qafas, li għandu wkoll jappoġġa l-inizjattivi bilaterali, ir-ritorn kif ukoll ir-riammissjoni u r-riintegrazzjoni mill-Gvern Afgan taċ-ċittadini tiegħu, b'rispett sħiħ tad-drittijiet fundamentali tagħhom u f'konformità mal-impenji internazzjonali, ser ikunu elementi importanti li għandu jintlaħaq qbil dwarhom. Il-Kunsill jilqa' l-politika "Iż-Żamma tal-Awtonomija: Strateġija għat-Tnaqqis Informali tal-Emigrazzjoni u r-Riintegrazzjoni ta' Persuni li Telqu" (traduzzjoni mhux uffiċjali) adottata mill-Kabinett Afgan fid-9 ta' Diċembru 2015. Il-Kunsill jilqa' l-preżentazzjoni tal-linji ġenerali tal-Qafas il-ġdid għall-Iżvilupp Nazzjonali Afgan u jistenna b'interess il-Programmi ta' Prijorità Nazzjonali riveduti. Aħna nistennew li dawn id-dokumenti ta' politika juru b'mod sħiħ il-viżjoni tal-gvern Afgan għal riformi f'oqsma ewlenin bħall-forniment ta' servizzi bażiċi, it-tisħiħ tal-pożizzjoni tan-nisa u l-iżvilupp tal-infrastruttura. Qabel il-Konferenza ta' Brussell dwar l-Afganistan, il-Gvern Afgan u s-sħab internazzjonali tiegħu ser ikunu qablu dwar l-aħjar mod biex jaġġornaw il-Qafas favur l-Awtonomija permezz ta' Responsabbiltà Reċiproka għas-snin li ġejjin tad-deċennju ta' trasformazzjoni. Il-Kunsill jilqa' l-progress li sar mill-Gvern Afgan fit-triq tar-riforma li kien ippreżentat waqt il-Bord Konġunt ta' Koordinazzjoni u Monitoraġġ (JCMB) li sar fl-4 ta' April 2016. Dawn ir-riformi qed jiġu segwiti f'ambjent ta' sfida, u l-progress tar-riforma tal-Gvern mhux dejjem kienet b'saħħitha daqs kemm kien mistenni. Madankollu, il-Kunsill jinnota bidla pożittiva fid-dħul, l-impenn muri għal riformi fis-settur finanzjarju permezz tal-Programm Issorveljat mill-Persunal tal-Fond Monetarju Internazzjonali, l-approvazzjoni tat-termini tas-sħubija tal-Afganistan fid-WTO, l-adozzjoni ta' Regolament li tipproteġi lin-nisa kontra l-fastidju fis-settur pubbliku, u t-tnedija tal-Programm Impjiegi għall-Paċi. Dawn il-kisbiet jirrappreżentaw sinjal inkoraġġanti tal-kapaċità tal-Gvern Afgan biex iwettaq l-impenji tiegħu ta' riforma, li għandhom issa jiġu segwiti minn aktar progress tanġibbli. Il-Kunsill ifakkar l-għan li jinżamm livell għoli ta' għajnuna għall-iżvilupp tal-UE għall-Afganistan b'EUR 200 miljun fis-sena sal-2020. Il-Kunsill jirrikonoxxi l-ħtieġa li jittieħed kont tal-Aġenda 2030 għall-Iżvilupp Sostenibbli fis-sħubija futura tiegħu mal-Afganistan. F'konformità mal-impenji tagħha taħt is-Sħubija Globali għal Kooperazzjoni Effettiva għall-Iżvilupp, l-UE qed taħdem mal-Gvern Afgan u s-sħab tiegħu biex twassal l-għajnuna b'mod iżjed effettiv u flessibbli, u biex tippromwovi livell għoli ta' sjieda Afgana permezz ta' żieda fl-użu ta' sistemi fil-pajjiż stess. Soġġett għal trasparenza adegwata u mekkaniżmi ta' responsabbiltà, attwalment qed jiġi kkunsidrat Kuntratt għall-Bini tal-Istat (SBC) għall-Afganistan , abbażi ta' talba speċifika mill-Gvern Afgan u appoġġat mir-rakkomandazzjoni tal-Bank Dinji biex tiżdied l-għajnuna fil-limiti tal-baġit. L-UE ser tfittex li żżid ulterjorment l-effiċjenza tal-għajnuna, billi tivvaluta mal-Istati Membri Approċċ ta' Programmar Konġunt, filwaqt li tirrikonoxxi li dan għandu jkun volontarju, flessibbli, inklużiv u mfassal skont il-kuntest tal-pajjiż. Flimkien ma' implimentazzjoni b'suċċess mill-gvern Afgan ta' riformi lejn awtosuffiċjenza f'konformità mal-impenji tiegħu, l-UE u l-Istati Membri tagħha biħsiebhom iżommu l-appoġġ politiku meħtieġ u l-assistenza finanzjarja bħal jew qrib il-livelli attwali sal-2020 u jinkoraġġixxu lid-donaturi internazzjonali u sħab reġjonali oħrajn biex jipprovdu wkoll appoġġ politiku u finanzjarju. Konferenza ta' Brussell dwar l-Afganistan, 4-5 ta' Ottubru 2016 Ara l-paġna tal-laqgħa